
R A P O R T    D E    S P E C I A L I T A T E
la proiectul de hotărâre privind aprobarea proiectului „Îmbunătățirea eficienței energetice în clădiri rezidențiale din Municipiul Câmpulung Moldovenesc”, a indicatorilor tehnico-economici și a cheltuielilor aferente, în vederea finanțării prin Programul Regional Nord-Est 2021–2027, Prioritatea 3 – Nord-Est – O regiune durabilă, mai prietenoasă cu mediul, Obiectiv specific RSO2.1 – Promovarea măsurilor de eficiență energetică și reducerea emisiilor de gaze cu efect de seră, Apel de proiecte PR/NE/2026/3/RSO2.1/1/Eficiență energetică Clădiri rezidențiale MRJ+M
INIŢIATOR PROIECT DE HOTÃRÂRE: Primar, Negură Mihăiţă
Îmbunătățirea eficienței energetice a clădirilor rezidențiale colective reprezintă una dintre direcțiile de intervenție urmărite de administrația publică locală, având în vedere vechimea fondului construit, performanțele energetice reduse ale unor imobile și necesitatea diminuării consumurilor energetice și a cheltuielilor suportate de populație pentru asigurarea confortului termic.

În acest context, Municipiul Câmpulung Moldovenesc a identificat oportunitatea accesării unei finanțări nerambursabile prin Programul Regional Nord-Est 2021–2027, Prioritatea 3 – „Nord-Est – O regiune durabilă, mai prietenoasă cu mediul”, Obiectivul specific RSO2.1 – „Promovarea măsurilor de eficiență energetică și reducerea emisiilor de gaze cu efect de seră”, în cadrul apelului de proiecte PR/NE/2026/3/RSO2.1/1/Eficiență energetică Clădiri rezidențiale MRJ+M.

În vederea valorificării acestei oportunități, au fost inițiate demersurile pentru pregătirea proiectului „Îmbunătățirea eficienței energetice în clădiri rezidențiale din Municipiul Câmpulung Moldovenesc”, care vizează reabilitarea energetică a imobilului Bloc Turn, situat în str. Dimitrie Cantemir nr. 6.

Imobilul, construit în anul 1974, cu regim de înălțime subsol tehnic, parter, 10 etaje și etaj tehnic retras, cuprinde 40 de apartamente și spații comerciale la parter. Necesitatea realizării investiției este determinată de vechimea construcției, performanța energetică redusă, pierderile de energie și starea unor elemente constructive și instalații aferente clădirii.

În cadrul demersurilor de pregătire a investiției au fost purtate discuții și organizate întâlniri cu reprezentanții Asociației de Proprietari Dimitrie Cantemir nr. 6, fiind prezentate oportunitatea de finanțare, intervențiile propuse și condițiile de participare la proiect.

Pentru fundamentarea investiției a fost elaborată documentația tehnico-economică la faza Documentație de avizare a lucrărilor de intervenții (D.A.L.I.), pe baza expertizei tehnice și a auditului energetic, fiind stabilite soluțiile de intervenție necesare îmbunătățirii performanței energetice a clădirii.

În etapa actuală de pregătire a proiectului a fost elaborată documentația tehnico-economică la faza Proiect tehnic (P.Th.), prin care au fost detaliate soluțiile tehnice aprobate anterior, au fost stabilite lucrările necesare realizării investiției și au fost actualizați indicatorii tehnico-economici și valoarea acesteia, în baza devizului general aferent acestei faze de proiectare.

Investiția propusă cuprinde, în principal, lucrări de reabilitare termică a anvelopei clădirii, înlocuirea tâmplăriei exterioare, intervenții asupra terasei, modernizarea instalațiilor și a iluminatului aferent spațiilor comune, instalarea de panouri fotovoltaice și a unui sistem de stocare a energiei electrice.

Lucrările propuse vizează componenta rezidențială a imobilului și elementele comune aferente acesteia, cu respectarea condițiilor de eligibilitate prevăzute de Ghidul solicitantului.

Potrivit auditului energetic, implementarea soluției recomandate va conduce la îmbunătățirea clasei energetice a clădirii de la D la B, reducerea consumului specific de energie primară cu aproximativ 66,48% și reducerea consumului final de energie pentru încălzire cu aproximativ 74,62%.

Prin realizarea investiției se urmărește reducerea consumurilor energetice și a emisiilor de gaze cu efect de seră, diminuarea cheltuielilor de întreținere suportate de proprietari, îmbunătățirea confortului termic și a condițiilor de locuire, precum și creșterea duratei de utilizare a clădirii.

În vederea depunerii cererii de finanțare, este necesară aprobarea proiectului, a indicatorilor tehnico-economici aferenți fazei P.Th., precum și a descrierii sumare a investiției, documente care constituie anexele nr. 1 și nr. 2 la proiectul de hotărâre.

Conform documentației tehnico-economice elaborate la faza P.Th., valoarea totală a investiției este de 4.042.065,38 lei, inclusiv TVA, din care:

· 3.603.413,40 lei, inclusiv TVA – valoarea cheltuielilor eligibile;

· 438.651,98 lei, inclusiv TVA – valoarea cheltuielilor neeligibile.

Finanțarea cheltuielilor eligibile se propune a fi asigurată prin Programul Regional Nord-Est 2021–2027, în condițiile prevăzute de Ghidul solicitantului și de contractul de finanțare.

Contribuția proprie de 2% din valoarea cheltuielilor eligibile este de 72.068,30 lei, inclusiv TVA.

La aceasta se adaugă cheltuielile neeligibile ale proiectului, în valoare de 438.651,98 lei, inclusiv TVA, rezultând o contribuție proprie totală calculată de 510.720,28 lei, inclusiv TVA, în ipoteza acordării unei finanțări nerambursabile de 98% din valoarea eligibilă a proiectului.

Aceste valori sunt estimate, valoarea finală a investiției va rezulta în urma derulării procedurilor de achiziție a lucrărilor.

Contribuția proprie efectivă și valoarea finanțării nerambursabile vor fi stabilite cu respectarea condițiilor și limitelor prevăzute de Ghidul solicitantului și a valorilor aprobate în cadrul procesului de evaluare și contractare.

Totodată, din bugetul Municipiului Câmpulung Moldovenesc se vor asigura eventualele cheltuieli conexe și suplimentare necesare implementării investiției, precum și resursele financiare necesare derulării proiectului în condițiile rambursării sau decontării ulterioare a cheltuielilor, cu respectarea prevederilor legale și contractuale aplicabile.

Municipiul Câmpulung Moldovenesc va asigura, de asemenea, îndeplinirea obligațiilor care îi revin în perioada de implementare și în perioada de durabilitate a proiectului.

Având în vedere necesitatea îmbunătățirii eficienței energetice a fondului construit rezidențial, oportunitatea accesării fondurilor europene disponibile, rezultatele estimate prin documentația tehnico-economică, precum și beneficiile investiției pentru proprietarii și locatarii imobilului, considerăm oportună și justificată promovarea proiectului „Îmbunătățirea eficienței energetice în clădiri rezidențiale din Municipiul Câmpulung Moldovenesc”.
Argumentele aduse de inițiator sunt reale și pertinente.

Având în vedere cele de mai sus, proiectul de hotărâre este oportun, legal și necesar.

